VEGA og Golden Days præsenterer

**Det endelige program for 50’er-festen er nu klart**

*Programmet for den 50’er -fest, som VEGA og Golden Days-festivalen inviterer til den 8. september, er nu klart. Det gamle Folkets Hus slår dørene op til en aften fyldt med sprød musik, vilde dansetrin og masser af 50’er-nostalgi.*

Den storstilede 50’er-fest bliver et rent overflødighedshorn af stilede oplevelser. På den musikalske front er de musikalske gæster, som skal gøre DR Big Bandet og Beatophonics selskab på scenerne, på plads. Og det bliver en fest for øregangene.

**Legender og store stemmer**

I store VEGA indtager DR Big Bandet scenegulvet anført af den legendariske dirigent Ib Glindemann. Han skal i løbet af aftenen føre tre store, danske gæstesolister gennem klassiske 50’er- sange. De tre er den indtagende soulsangerinden Coco O (Quadron), altid karismatiske Ane Trolle (Balstyrko og Trolle/Siebenhaar) og indehaveren af en de mest markante, danske mandestemmer for tiden, Silas Bjerregaard fra Turboweekend. Sammen leverer de tonerne til et gigantisk old-school afdansningsbal.

**Vildskab og rockabillys**

Hvis man er mere til vildskab og farlig ungdom, kan man finde den i Lille VEGA. Her spiller Beatophonics kendte rock’n’roll-hits fra rockens begyndelse sammen med den fødte entertainer Steffen Westmark fra The Blue Van, festlige Josephine Phillip og stilede Freja Loeb. Silas Bjerregaard lægger også vejen forbi scenen i Lille VEGA, hvor også legendarisk Keld Heick giver smagsprøver på sit kæmpe repertoire.

**Tidsrejse af aktiviteter**

Musikken er ikke det eneste, som får VEGA til at sprudle denne aften, for der vil være aktivteter i hele huset. Dametoiletterne genlyder af powderroom-poesi, og hvis man går rundt med en lille Kennedy i maven, kan han performe fra tale-karaoke-vognen. Og der kommer både en gammeldags pølsemand og ismand forbi, så man ikke skal gå sulten i seng.

Du kan varme op til festen allerede fra klokken 15 i Rejsbygade med folkekøkken, mulighed for styling og danseskole.

**Fakta om festen**
50’er-fest i VEGA
Lørdag den 8. september kl. 20 (dørene åbner kl. 19)

Hele VEGA, indgang fra Store VEGA
Enghavevej 40, 1674 Kbh. V
Billetpris: 250 kr. + gebyr

Billetter kan købes via VEGAs hjemmeside
Læs mere på <http://vega.dk/arrangementer/5039er-fest-i-vega-7604.html>

*For yderligere oplysninger kontakt venligst*
Bettina Balle, kommunikationsmedarbejder, VEGA
bb@vega.dk - 33 26 09 59

Boline Skovly, presseansvarlig i Golden Days

boline@goldendays.dk - 29 25 89 59